Afrikaans oral en vir almalFlip Buys van die Solidariteit Beweging neem deel aan die gesprekreeks: “Probleme en oplossings vir Afrikaans.“ Daar is al baie gepraat en geskryf oor die oorsake en oplossing vir die krisis waarin Afrikaans verkeer. Die Solidariteit Beweging het ŉ praktiese benadering, en probeer om uitvoerbare oplossings in plek te kry. Die oorsake van die probleem kan kortliks soos volg opgesom word: Die meervoudige en ingewikkelde oorsake vir die probleem beteken dat ŉ oplossing nie eenvoudig is nie. Die gevaar bestaan dat die omvang van die probleem so oorweldigend is dat dit so verlammend inwerk dat mense in die praktyk maar die Engelse taaloorheersing begin aanvaar. Daarom het die Solidariteit Beweging op ŉ omvattende praktiese aksieplan besluit, sonder om die ander onderdele van ŉ taalstrategie te verwaarloos. Die doel van ons Taalstrategie is om die Afrikaanse leefwêreld en leefruimte te vergroot en ŉ Afrikaanse herlewing te bewerk. Hierdie praktiese benadering kom daarop neer dat ons elke moontlike kanaal en metode inspan om ons taal te bevorder. Ons Taalplan “Afrikaans orals en vir almal” kan in ŉ neutedop as volg opgesom word: Hierdie plan word prakties in werking gestel deur die volgende projekte: 1. Tydskrif Ons tydskrif se oplaag is al oor die 100 000, wat dit amptelik (ABC syfers) een van die Afrikaanse “Groot 5” maak. 2. Elektroniese media Ons taalstrategie word sterk in die nuwe media gedryf deur verskeie elektroniese nuusbriewe. Meer as 480 000 nuusbriewe word maandeliks aan ons 170 000 aktiewe lede beweging uitgestuur.Die Beweging maak omvattend gebruik van die nuwe elektroniese media soos internet-blogs, Facebook, Twitter en ander media – met ŉ gesamentlike lesertal van bykans 250 000 lesers.Ons doel is om te sorg dat die Afrikaanse markaandeel op die internet en in die nuwe media groei. 3. Maroela Media Maroela Media is ŉ internet-taalsentrum en Afrikaanse kuierplek wat uitgebou word tot ŉ omvattende multimedia-platform. Die doel is om uiteindelik ŉ uitgebreide nuus-, tydskrif-, debat-, radio en visuele taalsentrum te wees. 4. Beskerming van sprekers Afrikaanssprekendes se belange moet doeltreffend genoeg beskerm word sodat hulle nie na Engelse lande uitwyk nie. Daarom is ons visie om ŉ toekoms te skep waar Afrikaners en Afrikaanssprekendes ook vry, veilig en voorspoedig kan wees sodat hulle ŉ blywende bydra tot die welstand van die land en al sy inwoners kan maak. Talle projekte word geloods om dit reg te kry, omdat Afrikaans se toekoms in Suid-Afrika beslis gaan word, en nie in Australië nie. 5. Afrikaanse “taalfabrieke” (instellings) ŉ Taal word deur sterk instellings op elke terrein gedra en geleef. Daarom vestig en ondersteun ons Afrikaanse instellings op sleutelgebiede soos onderwys, kultuur, taal, maatskaplike, erfenis, media en ander gebiede. 6. Afrikaans in die werksplek Die vakbond Solidariteit beskerm Afrikaans en sy sprekers in die werksplek, die handel en die ekonomie. 7. Taalregte AfriForum bedryf ŉ taalregte-kantoor en tree gereeld op om Afrikaanse taalregte te beskerm. Talle sake is al gewen en skikkings bereik. 8. Afrikaanse opleiding Die Beweging bedryf die enigste Afrikaanse tegniese kollege in die land (800 studente) en het pas die eerste fase van ŉ landswye virtuele Afrikaanse afstand-universiteit begin. Daar is ook verkeie veldtogte om Afrikaans by ander universiteite te beskerm. Daar word jaarliks meer as 500 beurse en rentevrye lenings aan Afrikaanssprekende studente gegee, wat binne ŉ jaar verdubbel gaan word met ons nuwe Opleidingsfonds. Ons beplan tans ŉ groot Afrikaanse kampus om ons opleidingsprojekte te huisves. 9. Afrikaanse onderwys Ons het verskeie projekte om Afrikaanse skole te ondersteun met regshulp, skryfbehoeftes, boeke, voedingsprojekte en ander hulp. Daarby het die Helpende Hand ŉ skolesteunsentrum begin om deur middel van vakverenigings, onderwysopleiding te steun. Ons werk graag saam met onderwysinstellings soos die SA Onderwysunie en Fedsas. 10. Buitelandse steunwerking Die Beweging werf aktief steun in Europa vir Afrikaans en Afrikaanssprekendes. 11. Afrikaanse koopkrag vir Afrikaans Afrikaanse koopkrag word mobiliseer met projekte soos “Virseker” wat se opbrengs in Afrikaanse opleiding teruggeploeg word. Virseker het onlangs R1 miljoen vir die Rapport Onderwysfonds geskenk. 12. Taalburo Die beweging het ŉ taalkantoor wat op ŉ wesenlike skaal vertaalwerk doen om te verseker dat Afrikaans tot sy reg kom en dat wette en ander dokumente vertaal word. 13. Kraal Uitgewers Kraal Uitgewers gee gehalte Afrikaanse boeke uit en het reeds sy merk gemaak. 14. Afrikaanse Taalraad Die Solidariteit Beweging is goed verteenwoordig in die Afrikaanse Taalraad en werk daardeur aan goeie betrekkinge met alle Afrikaanssprekendes. 15. Afrikaanse taal en kultuur Die FAK is nou ŉ selfstandige deelnemer van die Solidariteit Beweging en ŉ omvattende reeks projekte om taal én kultuur te bevorder, word onderneem. 16. Musiek Die jaarlikse Afrikaanse musiekfees van AfriForum is die grootste in die land – met meer as 30 000 mense wat dit bywoon. Die FAK se bekendste sangbundel word hierdie jaar 75 jaar oud en vorm deel van ons bevordering van Afrikaanse musiek. 17. Afrikaanse navorsing Omvattende navorsing oor Afrikaans en sy sprekers word jaarliks gedoen. Die FAK beplan nou om ŉ jaarlikse spieël van die Afrikaanse wêreld uit te gee. 18. Maatskaplike hulp Die Solidariteit Helpende Hand verleen ŉ wye reeks landswye dienste aan die Afrikaanse gemeenskap. 19. Afrikaanse Radio Die Beweging sluit vennootskappe met Afrikaanse gemeenskapsradiostasies in en glo dat dit ŉ belangrike deel van ŉ Afrikaanse strategie moet vorm omdat dit ŉ groot vermenigvuldiger kan wees. 20. Taalprojekte Die beweging ondersteun talle Afrikaanse projekte oor ŉ wye front. Toekomsblik Om Afrikaans se “markaandeel” te beskerm en verder te vergroot sal hierdie Taalplan vergroot en versnel moet word. Ons sal ook die voorwaardes vir die oorlewing en groei van Afrikaans in plek moet stel, en doen tans verdere navorsing daaroor. Die toekoms van Afrikaans gaan bepaal word deur wat ons almal vandag doen.